b'\n_START_ARTICLE_\nLibertatea conduc\xc3\xa2nd poporul\n_START_PARAGRAPH_\nLibertatea conduc\xc3\xa2nd poporul este o pictur\xc4\x83 celebr\xc4\x83 a pictorului Eug\xc3\xa8ne Delacroix.\n_START_SECTION_\nDescriere\n_START_PARAGRAPH_\nAc\xc8\x9biunea se petrece la Paris, \xc3\xaen fundal, \xc3\xaen partea dreapt\xc4\x83 se vede catedrala Notre-Dame. Siluetele principale din prim-plan sunt desp\xc4\x83r\xc8\x9bite de restul revolu\xc8\x9bionarilor printr-un nor de fum. Eug\xc3\xa8ne Delacroix red\xc4\x83 \xc3\xaen mod realist \xc3\xaembr\xc4\x83c\xc4\x83mintea \xc8\x99i personajele. Reprezentantul or\xc4\x83\xc8\x99enilor este b\xc4\x83rbatul cu joben, \xc3\xaembr\xc4\x83cat \xc3\xaen negru. \xc3\x8en mul\xc8\x9bime, \xc3\xaen plan secund, se vede p\xc4\x83l\xc4\x83ria \xc3\xaen col\xc8\x9buri a studentului de la Politehnic\xc4\x83. B\xc4\x83iatul din dreapta femeii simbolizeaz\xc4\x83 copilul parizian al str\xc4\x83zii, pe care Victor Hugo avea s\xc4\x83 \xc3\xael imortalizeze mai t\xc3\xa2rziu \xc3\xaen Mizerabilii (1862), sub numele de Gavroche. \xc3\x8en partea st\xc3\xa2ng\xc4\x83, b\xc4\x83rbatul cu sabie \xc8\x99i \xc8\x9b\xc4\x83ranul de la picioarele lui simbolizeaz\xc4\x83 popula\xc8\x9bia Parisului. \xc3\x8en felul acesta Delacroix creeaz\xc4\x83 o compozi\xc8\x9bie cu un subtext extrem de sugestiv: \xc3\xaentregul popor se ridic\xc4\x83 \xc3\xaempotriva despotismului.\n_START_SECTION_\nRealismul tabloului\n_START_PARAGRAPH_\n\xc8\x98i totu\xc8\x99i, realismul tuturor personajelor contrasteaz\xc4\x83 cu figura central\xc4\x83 a tabloului. Femeia care se ca\xc8\x9b\xc4\x83r\xc4\x83 pe v\xc3\xa2rful baricadei este reprezentat\xc4\x83 \xc3\xaen manier\xc4\x83 clasic\xc4\x83, \xc3\xaembr\xc4\x83c\xc4\x83mintea \xc8\x99i pozi\xc8\x9bia \xc3\xaen care pozeaz\xc4\x83 trimi\xc8\x9b\xc3\xa2nd la modele antice. Opera nu a fost primit\xc4\x83 favorabil de critici. Figura care \xc3\xaentruchipeaz\xc4\x83 libertatea este numit\xc4\x83 de unii \xe2\x80\x9eprecupea\xc8\x9b\xc4\x83\xe2\x80\x9d._NEWLINE_Tabloul avea s\xc4\x83 fie cump\xc4\x83rat de Ludovic Filip, noul rege al Fran\xc8\x9bei, din propriile fonduri, la pre\xc8\x9bul de 3000 franci. Ulterior, tabloul a fost d\xc4\x83ruit nou-\xc3\xaenfiin\xc8\x9batului Muzeu Luxembourg, care urma s\xc4\x83 expun\xc4\x83 arti\xc8\x99ti contemporani. Opera lui Delacroix a fost expus\xc4\x83 \xc3\xaens\xc4\x83 numai pentru c\xc3\xa2teva s\xc4\x83pt\xc4\x83m\xc3\xa2ni, deoarece guvernul se temea c\xc4\x83 amintirea sugestiv\xc4\x83 a confrunt\xc4\x83rilor de strad\xc4\x83 care \xc3\xael instauraser\xc4\x83 putea s\xc4\x83 st\xc3\xa2rneasc\xc4\x83 din nou spiritul de protest. Abia \xc3\xaen anul 1855, cu ocazia Expozi\xc8\x9biei Mondiale, publicul a putut \xc3\xaen sf\xc3\xa2r\xc8\x99it s\xc4\x83 admire capodopera lui Delacroix._NEWLINE_Tabloul a fost vandalizat \xc3\xaen 7 februarie 2013, de o femeie de 28 de ani, care a m\xc3\xa2zg\xc4\x83lit tabloul. Oficialii muzeului au declarat c\xc4\x83 ar fi vorba de daune superficiale, u\xc8\x99or de reparat.'